**Informatīvais ziņojums**

**2013.gada 12. marta Ministru kabineta sēdes darba kārtības punktā**

**“Par Latvijas Republikas nacionālās pozīcijas apstiprināšanu 2013.gada 14.-15. marta Eiropadomes sanāksmei”**

2013.gada 14.-15.marta Eiropadomes darba kārtībā būs būs ekonomikas politikas un sociālie jautājumi – konkurētspēja, izaugsme un nodarbinātība, Ekonomikas un monetārās savienības (turpmāk – EMS) padziļināšana; ES attiecības ar stratēģiskajiem partneriem.

Eiropadome 2012.gada decembrī apstiprināja Ikgadējo izaugsmes ziņojumu un tajā minētās prioritārās jomas - izaugsmei draudzīgas fiskālās konsolidācijas īstenošana; normālās kreditēšanas atjaunošana ekonomikā; izaugsmes un konkurētspējas veicināšana; bezdarba un sociālo problēmu risināšana un valsts pārvaldes modernizācija. Šajā sanāksmē Eiropadome uzsvērs nepieciešamību pēc stingras rīcības šo prioritāšu īstenošanā, lai atjaunotu ilgtspējīgu un līdzsvarotu ES izaugsmi, kā arī aicinās dalībvalstis savlaicīgi iesniegt Nacionālo reformu programmas un Stabilitātes un Konverģences programmas.

Eiropadomē tiks uzsvērtas arī atsevišķas jomas, kurās nepieciešams turpmāks progress, piemēram, Jauniešu nodarbinātības iniciatīvas īstenošana, tai skaitā aicinās Eiropas Komisijai steidzami nākt klajā ar priekšlikumiem Eiropas Sociālā fonda regulas tehniskām izmaiņām, lai nodrošinātu šīs iniciatīvas īstenošanu.

Latvija sagaida diskusiju par izaugsmes un nodarbinātības aspektiem Eiropas semestra kontekstā. Latvija apsveic Jauniešu nodarbinātības iniciatīvu un aicina Eiropas Komisijai steidzami nākt klajā ar priekšlikumiem Eiropas Sociālā fonda regulas tehniskām izmaiņām, lai nodrošinātu šīs iniciatīvas īstenošanu. Tāpat Latvija Eiropadomē atkārtoti uzsvērs Vienotā tirgus pakotnes I un Vienotā tirgus pakotnes II nozīmi ES izaugsmes kontekstā

Eiropadomes sanāksmē tiks novērtēta virzība Ekonomikas un monetārās savienības padziļināšanā kopš 2012.gada decembra Eiropadomes, īpaši tādos jautājumos kā nacionālo ekonomikas politikas reformu koordinēšana ES līmenī; EMS sociālā dimensija, t.sk. sociālais dialogs; savstarpēji saskaņotu līgumiska rakstura vienošanās; solidaritātes mehānismi reformu finansiālai atbalstīšanai tajās dalībvalstīs, kas slēgs līgumiskās vienošanās ar ES institūcijām.

Latvija uzskata, ka jāturpina darbs pie visiem četriem decembra Eiropadomē nolemtajiem EMS pilnveides virzieniem. Tāpat Latvija Eiropadomē uzsvērs nacionālo parlamentu centrālo lomu demokrātiskās leģitimitātes nodrošināšanā.

Latvijai būtiska ir debate par ES stratēģiskajām attiecībām ar Krieviju, sevišķi šī dialoga kvalitāti kopumā. Tāpat kontekstā ar tirdzniecības barjeru un šķēršļu novēršanu ļoti svarīgi uzturēt dialogu ar Ķīnu, lai perspektīvā būtu iespēja uzsākt sarunas par ES-Ķīnas investīciju aizsardzības līgumu.

Iesniedzējs: ārlietu ministra p.i. A.Pabriks

Vīza: valsts sekretārs A.Teikmanis

11.03.2013. 9:07

338

Baiba Čāmāne, 67016259

Baiba.Camane@mfa.gov.lv